അസംമിസോറാം അതിര്ത്തിയില് അക്രമവും വെടിവെപ്പും: അമിത് ഷായുടെ ഇടപെടല് തേടി മുഖ്യമന്ത്രിമാര് ഭോപ്പാല്: അസംമിസോറാം അതിര്ത്തിയില് സംഘര്ഷം. അതിര്ത്തി പ്രശ്നത്തെ തുടര്ന്നുള്ള വാക്കേറ്റമാണ് സംഘര്ഷത്തില് കലാശിച്ചത്. അതിര്ത്തിയില് പ്രദേശവാസികള് പരസ്പരം വെടിയുതിര്ത്തതായും റിപ്പോര്ട്ടുകളുണ്ട്. സംഭവത്തില് കേന്ദ്ര ആഭ്യന്തരമന്ത്രി ഇടപെടണമെന്ന് ഇരുസംസ്ഥാനങ്ങളിലേയും മുഖ്യമന്ത്രിമാര് ആവശ്യപ്പെട്ടു. അസമിലെ കാചര്, മിസോറാമിലെ കോളാസിബ് ജില്ലകളിലെ അതിര്ത്തി മേഖലയിലാണ് സംഘര്ഷമുണ്ടായത്. നിരവധി വാഹനങ്ങളും തകര്ന്നിട്ടുണ്ട്. അക്രമം ഉടന് തന്നെ അവസാനിപ്പിക്കണമെന്നും അസം മുഖ്യമന്ത്രി ഹിമന്ദ ബിശ്വ ശര്മ്മയും മിസോറാം മുഖ്യമന്ത്രി സോറംതാഗ്മയും ആവശ്യപ്പെട്ടു. അക്രമങ്ങളുടെ വീഡിയോടും ഇവര് ട്വീറ്റ് ചെയ്തിട്ടുണ്ട്. മിസോറാമിലെ ഐസ്വാള്, കോളാസിബ്, മാമിത് എന്നീ ജില്ലകളാണ് അസമിലെ കാചര്, ഹൈലാകന്ഡി, കരീംഗഞ്ച് ജില്ലകളുമായി അതിര്ത്തി പങ്കിടുന്നത്. ഇവിടെ വര്ഷങ്ങളായി ഏറ്റുമുട്ടല് നടക്കാറുണ്ട്. കഴിഞ്ഞ ജൂണിലും ഇവിടെ സംഘര്ഷം ഉണ്ടായിരുന്നു. അതിര്ത്തി നിര്ണ്ണയിക്കാനായി അടുത്തിടെ മിസോറാം സര്ക്കാര് ഉപമുഖ്യമന്ത്രി താന്ലൂയിയുടെ നേതൃത്വത്തില് കമ്മീഷനെ നിയോഗിച്ചതാണ് വീണ്ടും സംഘര്ഷത്തിന് കാരണം.